Raamleping

Tallinn								16.12.2020 nr 2-2/20/1034-1

Riigi Kaitseinvesteeringute Keskus, registrikood 70009764, aadress Järve 34a, 11314 Tallinn, Kaitsevägi, registrikood 70008641, Juhkentali 58, 15007 Tallinn, Politsei- ja Piirivalveamet, registrikood 70008747, aadress Pärnu mnt 139, 15060 Tallinn, mida esindab volituse alusel Riigi Kaitseinvesteeringute Keskuse direktor Kusti Salm (edaspidi ühiselt nimetatud ostja), ühelt poolt

ja

365JP OÜ, registrikood 14269875, Lauliku tn 8-8, Saku alevik, Saku vald, 75501 Harju maakond, mida esindab põhikirja alusel juhatuse liige Tanel Peeters (edaspidi nimetatud müüja), teiselt poolt (edaspidi eraldi ja üksikult nimetatud pool ning koos ja ühiselt nimetatud pooled), sõlmisid riigihanke nr 219064 „Kuivtoidupakid” tulemusena käesoleva raamlepingu (edaspidi nimetatud leping) alljärgnevas:

1.	Lepingu ese

1.1.	Lepingu alusel sõlmitavate hankelepingute ja nendes sätestatud tingimustel kohustub müüja andma ostjale üle kuivtoidupakid (edaspidi kaup). Ostja kohustub kauba vastu võtma ja tasuma müüjale vastavalt lepingus sätestatud tingimustele.
1.2.	Ostjal on käesoleva lepingu alusel õigus vajadusel osta ka teisi samaliigilisi tooteid, mis on müüja tootevalikus, kuid mis ei sisaldu riigihanke pakkumuses. Samaliigiliste toodete all mõistavad pooled hanke eseme nimetusega samaliigilisi või sellega seotud tooteid.
1.3.	Kauba täpne liik, kogus, maksumus, tarnetähtaeg ja tarnekoht sätestatakse hankelepingutes.
1.4.	Ostja sõlmib lepingu müüjaga, tuginedes müüja riigihanke pakkumusele ning eeldades heas usus müüja professionaalsust ja võimekust lepingut nõuetekohaselt täita. Allhankijate kasutamise korral jääb lepingu nõuetekohase täitmise eest ostja ees vastutavaks müüja.
1.5.	Lepingule allakirjutamisega kinnitab müüja, et ostjale üle antava kauba suhtes puuduvad kolmandatel isikutel mistahes nõuded või muud õigused, mida kolmandatel isikutel on õigus kauba suhtes maksma panna.

2.	Tellimuste esitamise kord

2.1.	Lepingu alusel sõlmitavad hankelepingud sõlmitakse vähemalt kirjalikku taasesitamist võimaldavas vormis. 
2.2.	Kui hankelepingu tingimused erinevad lepingus sätestatust, peavad hankelepingu tingimused olema ostja jaoks lepingus sätestatud tingimustest soodsamad.
2.3.	Lepingus fikseeritud toodete korral pakub müüja sama kaupa, mille ta esitas hankemenetluses (viitenumber 219064). 
2.4.	Juhul, kui riigihanke tulemusena jõutakse vähem, kui kahe müüjani või lepingu kehtivuse perioodil väheneb müüjate arv üheni, toimub lepingu täitmine hinnapäringute alusel. 
2.5.	Hankelepingute sõlmimise kord on kehtestatud lepingu eritingimustes.

3.	Kauba üleandmine ja vastuvõtmine

3.1.	Kauba transportimine ostja määratud sihtkohta toimub müüja transpordiga.
3.2.	Kauba üleandmisest ja veost tulenevad kulud jäävad müüja kanda. Samuti kannab müüja kaubaga seotud kulud ja koormatised kauba, v.a kulud, mis on põhjustatud ostjast tulenevast asjaolust.
3.3.	Ostja kanda jäävad kauba vastuvõtmiseks, lepingu ettevalmistamiseks ja ostuhinna tasumiseks tehtavad kulud.
3.4.	Müüja kohustub kauba ostja esindajale üle andma hiljemalt tellimuses nimetatud tähtajaks. Müüja kohustub ostjale teatama kauba faktilisest üleandmisest vähemalt 5 tööpäeva enne selle toimumist tellimuses nimetatud isiku e-posti aadressile kui ei lepita kokku teisiti.
3.5.	Müüja kohustub kauba ostjale üle andma ja ostja kohustub kauba punktis 3.4 märgitud viisil müüjaga kokku lepitud ajal vastu võtma.
3.6.	Ostja volitatud esindaja kohustub kauba vastuvõtmisel kontrollima kauba koguse vastavust saatelehele ning võimalusel kauba ja pakendi kvaliteeti.
3.7.	Kauba üleandmise-vastuvõtmise kohta vormistab müüja 2 eksemplaris saatelehe, mille pooled allkirjastavad kauba üleandmisel-vastuvõtmisel ja millest kummalegi poolele jääb 1 eksemplar. Kauba saatedokumendile peab olema lisaks kauba kohta esitatud teabele, märgitud kauba saaja nimi, tellimuse esitanud kontaktisiku andmed (nimi, telefon), lepingu, hankelepingu või tellimuse number (selle olemasolul), riigihanke viitenumber. 
3.8.	Müüja kohustub lisaks saatedokumendile andma ostjale üle kõik dokumendid, mis on vajalikud kauba vastuvõtmiseks, valdamiseks, kasutamiseks ja käsutamiseks.
3.9.	Saatelehe puudumise korral on ostjal õigus vastav kaup enda valdusse võtta, kuid üleandmine-vastuvõtmine loetakse toimunuks korrektse saatelehe kättesaamisel.
3.10.	Kauba omandiõigus ja juhusliku hävimise ja kahjustumise riisiko lähevad üle müüjalt ostjale kauba kohasel üleandmisel.
3.11.	Ostjal on õigus keelduda kauba vastuvõtmisest, kui vastuvõtmisel selgub, et kaup ei vasta lepingutingimustele. Ostja keeldumisel kauba vastuvõtmisest peab müüja tarnima ostjale nõuetekohase kauba. Nõuetekohase kauba üleandmiseni ostjale loetakse müüja kauba üleandmisega viivitanuks.
3.12.	Kauba tähtaegselt üle andmata jätmise korral on ostjal õigus nõuda müüjalt leppetrahvi 0,25% tähtaegselt üle andmata kauba maksumusest päevas iga üleandmisega viivitatud päeva eest, kuid mitte vähem kui 50 eurot.
3.13.	Ostjale üle antav kaup peab vastama lepingutingimustele, eelkõige koguse, kvaliteedi, liigi ja kirjelduse osas. Kaup peab vastama lepingutingimustele pakendi osas. Lepingutingimustele peavad vastama ka kauba juurde kuuluvad dokumendid.
3.14.	Kaup ei vasta lepingutingimustele, kui kaubal ei ole kokkulepitud omadusi, kolmandal isikul on kauba suhtes nõue või muu õigus, mida ta võib esitada, kaup ei ole pakitud kooskõlas lepingutingimustega või kauba pakend puudub täielikult, puudub saateleht või arve.
3.15.	Ostja on kohustatud kauba lepingutingimustele mittevastavusest teavitama müüjat kirjalikult (s.h kauba puudujäägist) 30 päeva jooksul, kui ostja või ostja volitatud isik kauba lepingutingimustele mittevastavusest teada sai. 
3.16.	Kui ostjale üle antav kaup ei vasta lepingutingimustele, on ostjal õigus nõuda müüjalt mittevastava kauba asendamist lepingutingimustele vastava kaubaga.
3.17.	Kauba koguselise puudujäägi korral on ostjal õigus vastav kaup vastu võtta ning nõuda müüjalt puuduoleva kauba koguse toimetamist ostja poolt määratud sihtkohta Eesti Vabariigi piires.
3.18.	Juhul, kui ostja ei teata müüjale kaubal esinevast puudusest lepingus sätestatud tähtaja jooksul peale puudusest teadasaamist, vabaneb müüja vastutusest kauba puuduste eest, v.a juhul, kui puudustest teatamata jätmine oli mõistlikult vabandatav.

4.	Kauba pakend

4.1.	Kaup peab olema pakendatud ja markeeritud vastavalt tehnilises kirjelduses nõutule.

5.	Kauba hind ja maksetingimused

5.1.	Kauba hind on määratud müüja pakkumuses ja see on pooltele siduv. Kauba hinda arvestatakse eurodes.
5.2.	Ühe tarne kohta esitatakse üks arve, kui tellimuses ei lepita kokku teisiti.
5.3.	Kui kauba on tellinud Riigi Kaitseinvesteeringute Keskus, saadetakse ostjale e-arve (XML formaadis masintöödeldav arve, ostja operaator on Fitek AS), millele märgitakse: 

5.3.1.	Riigi Kaitseinvesteeringute Keskus, Järve 34a, 11314 Tallinn;
5.3.2.	registrikood 70009764;
5.3.3.	lepingu nr 2-2/20/1034-1 ja hankelepingu või tellimuse nr (selle olemasolul);
5.3.4.	riigihanke viitenumber 219064;
5.3.5.	saatelehe nr (selle olemasolul);
5.3.6.	ostja kontaktisiku nimi.

5.4.	Kui kauba on tellinud Kaitsevägi, saadetakse ostjale e-arve (XML formaadis masintöödeldav arve, ostja operaator on Telema AS), millele märgitakse: 

5.4.1.	Kaitsevägi, Juhkentali 58, 15007 Tallinn;
5.4.2.	registrikood 70008641;
5.4.3.	lepingu nr 2-2/20/1034-1 ja hankelepingu või tellimuse nr (selle olemasolul);
5.4.4.	riigihanke viitenumber 219064;
5.4.5.	saatelehe nr (selle olemasolul);
5.4.6.	ostja kontaktisiku nimi;
5.4.7.	toetuse väejuhatus, kood 60178765.

5.5.	Kui kauba on tellinud Politsei- ja Piirivalveamet, saadetakse ostjale e-arve (XML formaadis masintöödeldav arve, ostja operaator on Fitek AS), millele märgitakse: 

5.5.1.	Politsei- ja Piirivalveamet, Pärnu mnt 139, 15060 Tallinn;
5.5.2.	registrikood 70008747;
5.5.3.	lepingu nr 2-2/20/1034-1 ja hankelepingu või tellimuse nr (selle olemasolul);
5.5.4.	riigihanke viitenumber 219064;
5.5.5.	saatelehe nr (selle olemasolul);
5.5.6.	ostja kontaktisiku nimi.

6.	Garantiikohustus

6.1.	Toodete minimaalne säilivusaeg kauba üle andmisest ladustajale peab olema vähemalt 36 kuud, kui pooled ei ole kokku lepitud teisiti. 
6.2.	Müüja on kohustatud säilivusajal omal kulul asendama puudustega kauba lepingu tingimustele vastavaga ostja poolt nimetatud tähtaja jooksul vastava ostja kontaktisiku kirjaliku pretensiooni esitamisest arvates.
6.3.	Juhul, kui olulised puudused ilmnevad säilivusajal rohkem kui 10% ulatuses käesoleva lepingu alusel üle antud kaubast, kohustub müüja tasuta ja enda riisikol hiljemalt kahe kuu jooksul välja vahetama kogu ostjale üle antud kauba ning tagama seeläbi kauba vastavuse lepingutingimustele.

7.	Vastutus

7.1.	Müüja vastutab kauba lepingutingimustele mittevastavuse (puuduste) eest, kui mittevastavus on olemas juhusliku hävimise ja kahjustumise riisiko ülemineku ajal ostjale ning kui kauba lepingutingimustele mittevastavus avastatakse (s.t et puuduseid ei olnud võimalik nende tavapärase ülevaatuse käigus avastada, nn varjatud puudused) pärast nimetatud riisiko üleminekut ostjale.
7.2.	Juhul, kui müüja täidab lepingut mittekohaselt (kaup ei vasta lepingutingimustele), on ostjal õigus keelduda ostuhinna tasumise kohustuse täitmisest ning esitada müüjale lepingus sätestatud viisil kohustuse täitmise nõue peale kohustuse rikkumisest teadasaamist, andes müüjale mõistliku tähtaja lepingu täitmiseks, v.a olulise lepingurikkumise puhul ning nõuda müüjalt tekitatud kahjude hüvitamist.
7.3.	Juhul, kui müüja keeldub puuduoleva kauba tarnimisest või lepingutingimustele mittevastava kauba asendamisest lepingutingimustele vastava kaubaga ostja poolt määratud tähtaja jooksul, on ostjal õigus alandada maksmiseks esitatud arvel olevat hinda mittevastava või puuduoleva kauba hinna võrra vastava kirjaliku avalduse tegemisega müüjale.
7.4.	Kui müüja rikub muud lepingujärgset kohustust kui kohustus, mille rikkumise eest on leppetrahv ette nähtud punktis 3.12, on ostjal õigus nõuda müüjalt leppetrahvi 5% kogu hankelepingu objektiks oleva kauba maksumusest, kuid mitte vähem kui 100 eurot.
7.5.	Kui müüja poolt toime pandud oluline lepingu rikkumine annab ostjale aluse lepingu ülesütlemiseks, on ostjal õigus nõuda müüjalt leppetrahvi 10% kogu hankelepingu maksumusest, kui 10% kogu hankelepingu maksumusest jääb alla 200 euro, on ostjal õigus nõuda müüjalt leppetrahvi 200 eurot. 
7.6.	Konfidentsiaalsuskohustuse rikkumise tuvastamise korral on ostjal õigus nõuda ja müüjal kohustus tasuda iga vastava rikkumise eest leppetrahvi vastavalt rikutud nõude olemusele kuni 10 000 eurot iga vastava rikkumise korral. Leppetrahvi suuruse määratlemise õigus on ostjal. 

8.	Lepingu tähtaeg

8.1.	Leping lõppeb hiljemalt lepingu tähtaja möödumisel. 

9.	Muud tingimused

9.1.	Leping ja hankelepingud koostatakse eesti ja/või inglise keeles.
9.2.	Lepingu lahutamatuteks osadeks on riigihanke alusdokumendid, müüja riigihanke pakkumus sh minikonkursside pakkumused, lepingu alusel sõlmitud hankelepingud ja tellimused, saatedokumendid, poolte vahel edastatud teated ning kõik sõlmitavad lepingu muudatused ja lisad.
9.3.	Ostjal on õigus nõuda ja müüjal on kohustus sellekohase päringu saamisel, esitada ostjale andmed 12 kuu jooksul lepingu alusel temaga sõlmitud hankelepingute sõlmimise aja ja maksumuse kohta 30 päeva jooksul pärast iga 12 kuu möödumist lepingu sõlmimisest.
9.4.	Pooled on kohustatud teavitama teist poolt viivitamatult asjaoludest, mis mõjutavad või võivad mõjutada lepingu täitmist ning takistada lepingus sätestatud eesmärkide saavutamist.
9.5.	Hankelepingute sõlmimisel lähtutakse lepingust tulenevatest tingimustest. Vastuolu korral kehtib ostjale soodsam tingimus. Kui mõistlikult ei saa hinnata, kumb tingimus on soodsam, kehtib hankelepingus sätestatu.

10.	Lepingu lisad

10.1.	Lisa 1. Lepingu üldtingimused 4 lehel;
10.2.	Lisa 2. Lepingu eritingimused 2 lehel;
10.3.	Lisa 3. Esimese minikonkursi kord 3 lehel;
10.4.	Lisa 4. Tehniline kirjeldus 11 lehel;
10.5.	Lisa 5. Riigihanke pakkumus.

11.	Poolte kontaktandmed

Ostja:

Riigi Kaitseinvesteeringute Keskus
Registrikood 70009764
Järve 34a,
11314 Tallinn 
e-post: lepingud@kaitseinvesteeringud.ee

Kaitsevägi
Registrikood 70008641
Juhkentali 58
15007 Tallinn 
e-post: mil@mil.ee

Politsei- ja Piirivalveamet
Registrikood 70008747
Pärnu mnt 139, 
15060 Tallinn	
Müüja:

365JP OÜ 
Registrikood 14269875
Lauliku tn 8-8, 
Saku alevik, Saku vald, 
75501 Harju maakond

(allkirjastatud digitaalselt)
Kusti Salm
direktor

(allkirjastatud digitaalselt)
Tanel Peeters 
juhatuse liige